**Tisztelt Hölgyem / Uram!**

*Szeretnénk tájékoztatni, hogy a Semmelweis Egyetem Gyógyszerésztudományi Kar szakgyógyszerész-képzésének keretében lehetősége nyílik teljes gyógyszerelésének áttekintésére az Ön által látogatott gyógyszertárban, az ott dolgozó szakgyógyszerész-jelöltünk segítségével. Ennek célja, hogy a lehető leghatékonyabb és a legbiztonságosabb, kockázatoktól mentes terápiás eredményeket érhessék el az egymás mellett szedett receptköteles, recept nélkül megvásárolható gyógyszerek vagy étrend-kiegészítő termékek szedése esetén.*

*Mielőtt eldöntené, hogy szeretne-e részt venni ezen egészségügyi, gyógyszertári szolgáltatásban, fontos, hogy megfelelő tájékoztatásban részesüljön a programmal kapcsolatosan. Kérjük, figyelmesen olvassa el az alábbi információkat és kérdezzen szakgyógyszerész-jelöltünktől!*

*Köszönjük együttműködését!*

**Mi ennek a gyógyszertári szolgáltatásnak a célja?**

Jelen gyógyszertári szolgáltatás a Semmelweis Egyetem szakgyógyszerész-képzésének keretében kivitelezendő úgynevezett projektmunka, egy feladat, amely során az érintett gyógyszertárakban dolgozó, a képzésben részt vevő szakgyógyszerész-jelöltek öt vagy annál több gyógyszert együttesen szedő betegek fokozott terápiás támogatását segítik a gyógyszerek teljesértékű átbeszélésével. Ezzel elkerülhetőek a gyógyszerek szedése során kialakuló, esetleges félreértések, felszínre kerülhetnek eddig nem megbeszélt kérdések, amelyek megválaszolásával növelhető a terápia biztonságossága és hatékonysága. Mindezt az Önnel foglalkozó szakgyógyszerész-jelölt az Ön háziorvosával vagy kezelőorvosával együttműködésben valósítja meg, így ha szükséges valamelyik gyógyszerén vagy annak alkalmazásán változtatni, akkor az könnyedén kivitelezhető. Ha bármilyen problémája adódott szedett gyógyszereivel kapcsolatosan, akkor az most könnyedén megoldódhat!

**Kötelező részt vennem a fent leírt projektmunkában?**

Természetesen nem kötelező részt vennie a fent bemutatott szolgáltatásban. Adatai és a projektmunkához kapcsolódó válaszai csak az Ön hozzájárulásával és beleegyezésével kerülnek rögzítésre a gyógyszertárban. Ha nem szeretne részt venni a szolgáltatásban és az ehhez kapcsolódó felmérésekben, akkor azt jelezze kollégáinknak! Ha úgy dönt, hogy igénybe veszi ezt az igen hasznos szolgáltatást és segít nekünk válaszaival, akkor kérjük, írja alá az adatkezelésről, adatfelhasználásról és adattovábbításról szóló beleegyezési nyilatkozatot és a jelen tájékoztatásról szóló nyilatkozatot!

**Miért nekem ajánlották fel ezt a lehetőséget?**

A felmérésben bárki részt vehet, aki elmúlt 18 éves, önkéntesen vállalkozott a részvételre és öt vagy annál több gyógyszert szed párhuzamosan, továbbá mind a háziorvosa vagy kezelőorvosa, mind pedig az érintett szakgyógyszerész-jelölt szakmailag kiemelten indokoltnak tartja a szedett gyógyszerek sajátosságainak és alkalmazásának áttekintését.

**Mit kell nekem tenni a projektmunka időtartama alatt?**

A projektmunka elején orvosa is ellátja a szükséges információkkal, majd a megszokottnál kicsit részletesebben, de egyszerűen csak beszélgetnie kell a gyógyszereiről és azok szedéséről az Önnel foglalkozó szakgyógyszerész-jelölttel a gyógyszertárban. Ekkor történik meg az alapvető adatok és a teljes gyógyszerelés rögzítése, amelyet követően Ön is kap egy táblázatot gyógyszereiről. A projektmunka kivitelezése kölcsönös együttműködésen alapszik, tehát amíg gyógyszerésze segít Önnek az orvosa által adott terápiás tanácsok követésében, addig kíváncsiak vagyunk az Ön gyógyszerszedési szokásaira is, így a projektmunka elején és végén néhány kérdőív megválaszolására kérjük.

A projektmunka időtartama maximum 3 – 4 hónapot vesz igénybe, amely során arra kérjük, hogy gyógyszereit havi rendszerességgel váltsa ki az érintett gyógyszertárban, és lehetőség szerint a gyógyszerelését nyomon követő szakgyógyszerész-jelöltünket keresse a patikában minden alkalommal! Amennyiben szükséges, és Önnek is úgy kényelmesebb, akkor a konzultációk időpontját előre le is egyeztetheti, hogy biztosan át tudja beszélni kérdéseit a szakgyógyszerész-jelölttel.

A lényeg, hogy bármikor és bármilyen kérdése merül fel szedett gyógyszereivel kapcsolatban, azt bátran tegye fel!

**Mik a lehetséges hátrányai vagy kockázatai a részvételnek?**

Semmilyen kockázatnak vagy veszélynek nem teszi ki magát a részvételével.

**Mik a lehetséges előnyök?**

A tárgyalt szolgáltatás az Ön gyógyszeres terápiájának eredményességét növeli és egy bizalmasabb kapcsolatot segít kialakítani háziorvosával és gyógyszerészével. A kérdőívekre adott válaszai abban segítenek, hogy a jövőben Ön és a többi vásárló minőségi szolgáltatásban részesüljön a gyógyszereivel kapcsolatos tájékoztatás során, ezzel növelve a gyógyszertári szolgáltatások egyészségügyi értékét és sokszínűségét, továbbá a projektmunka tapasztalatai alapján fokozható a háziorvosok és a gyógyszerészek közötti szakmai együttműködés, amely egyértelműen a betegellátás javát szolgálja.

**Bizalmasan kezelik majd a személyes, illetve egészségügyi adataimat?**

Minden információt, személyes adatot és egészségügyi adatot természetesen nagyon szigorú feltételeknek megfelelően és bizalmasan kezelnek a gyógyszertárakban. A kérdőíves felmérésekben nem kérünk érzékeny személyes adatokat, minden felmérés név nélkül kerül rögzítésre. A projektmunka során a gyógyszertárakban összegyűjtött adatok a Semmelweis Egyetem, Egyetemi Gyógyszertár Gyógyszerügyi Szervezési Intézet munkatársainak részére kerülnek továbbításra elektronikus úton. Az adattovábbítás célja elsősorban a projektmunka teljesítésének ellenőrzése a képzés követelményeként, illetve a jövőben igény lehet az adatok kutatási célú felhasználására. Természetesen az adatok továbbítása is szigorúan bizalmas, ami azt jelenti, hogy a személyes és egészségügyi adatok védelmének szabályait betartva szigorúan név nélkül, azonosításra nem alkalmas elemek kerülnek csupán továbbításra.

*Köszönjük együttműködését!*

*Reméljük, megtisztel minket bizalmával!*

*A Semmelweis Egyetem, Egyetemi Gyógyszertár Gyógyszerügyi Szervezési Intézet munkatársai*